Wekîla HDPyî Ayşe Acar Başaram derheqê şewatê Îmraliyî û reşa Rayberê Şarê Kurdî Abdullah Ocalanî de Merkezê Pêroyî yê HDPyî de eşkerayîyêke daye.
Başarane vat: ''Eşkerayîya Suleyman Soyluyî rastîye ra dûr a. Birêz Ocalan 22 serran ra nata binê tecrîdî de yo. Destûr nêno dayene ke keye û avûkatanê xo reyde pêvînayîş bikero. Tewr peyêne tebaxa 2019î de Birêz Ocalanî reyde pêvînayîş ame kerdene.
Yeno vatene ke ewro Girawa Îmraliyî de şewat vejîya. Reyna zî Wezîrê Karanê Zereyî wina yew eşkerayîya dano ke çew vano qey seba Ocalanî grevê vêşanîye nêame kerdene, dewlete Ocalanî reyde pêvînayîş nêkerd. Eşkerayîya Soyluyî ra dima bi hezaran kesî ameyî partîya ma û rewşe persaye. Na mesele pêro şarê kurdî eleqedar kena.  Ma reyna hîşyar kenê; na mesele eşkena mîyanê komelî de înfîalêk bivirazo. Ma wazenê ke hukmat cade derheqê babete de eşkerayîyêka cidîye bikero. Ewro Buroyê Huqûqî yê Asrinî seba pêvînayîşê Ocalanî muracat kerd. Ganî cade Ocalanî reyde pêvînayîş bêro kerdene. Ma do na mesele teqîb bikerê. Eşkerayîya rastikêne têna naye biba ke vaja keye û avûkatî do Ocalanî reyde pêvînayîş bikerê. Xiretê ma yê seba pêvînayîşî do dewam bikerê.''
